**Адамла г1ямрулизиб жузла кьадри**

 Жуз – ихтилатчи саби , мех1е лерси ,

 суранни чедибуцибси , дигянати анц1 –

 букьлумачила лех1кахъили буруси .

 Алишер НАВОИ

 Магомед АБАКАРОВ

 МКОУ «Косякинская СОШ»

 Кизлярского района Р\Д

Жузла кьадри адамла г1ямрулизиб халаси саби Жяв манзилличибад адамти жузличи (Талмут, Библия, Кьуръан) дурхъаси сек1айчиван х1ербик1утири. Жуз – г1якьлула г1инизван , багьудлуми дих1уси духуриван адамтали мях1камли бих1усири. Жузлизи белк1унсиличи бирхутири , илала х1урматбирусири.

 Жузи дуч1уси адам дебали духуси , гьар се сек1ал далусилизи халирусири:

 Урхьнази лайбак1ибил

 Лукьман – х1якимла табтар

 Х1ези дикили далан

 Дила, Мунгила Г1ях1мад …

 (Г1. Батирай)

Ишбарх1ира жуз , чеалк1уси наслули сунезибад багьуди ва г1якьлу кайсуси , г1илмуртала урунж саби.

 Жузлизибад саби ник1а буч1антани дуньяла ва шярг1ла , океантала ва ахъти дубуртала , х1урк1бала ва чузир жаниварти , дуг1ла арцанти х1ердирути вац1урбала ва дуб агар диркьурбала диг1яндешуначила балуси.

 Жузли Ват1айчи дигира , х1илликартачи гьимира , урк1базир гъабзадешра , вег1 ак1убти мер – мусаличи карц1ира , дигайра , улкаличи пахрура адикьес бирар.

Писательтани делк1унти повестунира , рагъамтира , очеркунира , новеллабира дуч1ух1ели уршби – рурсбас илабти литературный геройтачи мешубикес дигахъу , илдазибад г1ибрат1 кайсу.

 Жузи дуч1ути адамти царх1илтазибад г1якьлула мурхьдешличибли , багьудлумала бугадешличибли дек1арбулхъан. Илдани царх1илтаничир т1абиг1ятла анц1букьунира , халкь ургар алк1ути масъултира мурхьли пикридиру . Илдачи адамти лех1ихъес дигахъу , илдазибад г1якьлу г1ерису.

 Жазазир сари нушачи даибти даршани дусмазир инсаниятли дучибти багьудлуми. Рахли адамлис сегъуна биалра саниг1ят асес дигули виалли , илис чебиркур жузазирад багьудлуми кайсес , илди руркъес.

Дуньяличир дахъал библиотекаби лер , чузирра даршани азирти жузи дих1ути. Илди сари гьарли марти багьудлумала г1инзурби ,чузирад чеалк1уси наслули багьудлумира , духудешра , г1якьлура кайсути.